
AVIZ

asupra proiectului de lege pentru completarea art. 60 alin. (1) din Legea nr. 53/2003 – Codul Muncii

      În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege pentru completarea art. 60 alin. (1) din Legea nr. 53/2003 – Codul Muncii, trimis cu adresa PL-x. 574 din 9 noiembrie 2010 şi înregistrat cu nr. 938 din 11 noiembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 2 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a adoptat, proiectul de lege în şedinţa din 11 octombrie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 16 noiembrie 2010.


Proiectul de lege are ca obiect de reglementare completarea alin. (1) al art. 60 din Legea nr. 53/2003 – Codul muncii, cu modificările şi completările ulterioare, în scopul introducerii normei prin care tatăl aflat în concediu parental, acordat potrivit prevederilor Legii concediului paternal nr. 210/1999, să nu poată fi concediat în această perioadă.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 453 din 19 aprilie 2010, avizul negativ al Consiliului Economic şi Social nr. 693 din 29 martie 2010 şi punctul de vedere al Guvernului transmis prin adresa nr. 1463 din 7 iunie 2010, prin care nu se susţine adoptarea propunerii legislative.

În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor organice.

